Document ID: 32013R0230

KOMMISSIONENS GENNEMFØRELSESFORORDNING (EU) Nr. 230/2013
af 14. marts 2013
om tilbagetrækning fra markedet af visse fodertilsætningsstoffer, der tilhører gruppen »aromastoffer og appetitvækkende stoffer«
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 10, stk. 5, og
ud fra følgende betragtninger:
(1)
Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af en sådan godkendelse. Forordningens artikel 10 indeholder bestemmelser om en ny vurdering af tilsætningsstoffer, der er godkendt i henhold til Rådets direktiv 70/524/EØF (2).
(2)
De i bilaget opførte fodertilsætningsstoffer blev ved direktiv 70/524/EØF godkendt uden tidsbegrænsning. Disse fodertilsætningsstoffer blev derpå opført i fællesskabsregistret over fodertilsætningsstoffer som eksisterende produkter, jf. artikel 10, stk. 1, i forordning (EF) nr. 1831/2003.
(3)
For så vidt angår anvendelsen af de fodertilsætningsstoffer, der er opført i bilagets del A som aromastoffer og appetitvækkende stoffer, blev der ikke indgivet nogen ansøgninger om godkendelse i overensstemmelse med artikel 10, stk. 2, i forordning (EF) nr. 1831/2003 før den i nævnte bestemmelse fastsatte frist. For så vidt angår anvendelsen af de fodertilsætningsstoffer, der er opført i bilagets del B som aromastoffer og appetitvækkende stoffer, blev der ikke indgivet nogen ansøgninger inden denne frist for visse af de dyrearter eller kategorier af dyrearter, for hvilke de pågældende fodertilsætningsstoffer er blevet godkendt i henhold til direktiv 70/524/EØF. For så vidt angår anvendelsen af saccharin og calciumsaccharin, der er opført i bilagets del B som aromastoffer og appetitvækkende stoffer, blev der ikke indgivet nogen ansøgninger inden denne frist for den eneste dyrekategori, for hvilke de pågældende fodertilsætningsstoffer er blevet godkendt i henhold til direktiv 70/524/EØF.
(4)
Af hensyn til klarheden blev de fodertilsætningsstoffer, for hvilke der ikke var indgivet nogen ansøgninger om godkendelse inden for den i artikel 10, stk. 2, i forordning (EF) nr. 1831/2003 anførte periode, opført særskilt i EF-registret over fodertilsætningsstoffer.
(5)
Disse fodertilsætningsstoffer bør derfor trækkes tilbage fra markedet for så vidt angår deres anvendelse som aromastoffer og appetitvækkende stoffer, undtagen for dyrearter og kategorier af dyrearter, for hvilke der er indgivet ansøgninger om godkendelse. Denne foranstaltning berører ikke anvendelsen af nogle af ovennævnte tilsætningsstoffer for så vidt angår andre dyrearter eller kategorier af dyrearter eller andre funktionelle grupper, for hvilke de måtte være tilladt.
(6)
Der bør indrømmes en overgangsperiode for interesserede parter, hvor eksisterende lagre af de berørte tilsætningsstoffer, forblandinger, foderblandinger og fodermidler, som er fremstillet med disse tilsætningsstoffer, kan opbruges, idet der tages hensyn til holdbarheden af visse foderstoffer, der indeholder de pågældende tilsætningsstoffer.
(7)
Tilbagetrækningen fra markedet af de i bilaget opførte produkter er ikke til hindring for godkendelse heraf eller indførelse af foranstaltninger vedrørende deres status i overensstemmelse med forordning (EF) nr. 1831/2003.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Tilbagetrækning
De i bilagets del A opførte fodertilsætningsstoffer, der tilhører gruppen »aromastoffer og appetitvækkende stoffer«, trækkes tilbage fra markedet.
De i bilagets del B opførte fodertilsætningsstoffer, der tilhører gruppen »aromastoffer og appetitvækkende stoffer«, trækkes tilbage fra markedet for så vidt angår de dyrearter, der er nævnt i samme del af bilaget.
Artikel 2
Overgangsbestemmelser
1. Eksisterende lagre af de fodertilsætningsstoffer, der er opført i bilagets del A, kan fortsat markedsføres og anvendes som fodertilsætningsstoffer, der tilhører gruppen »aromastoffer og appetitvækkende stoffer«, indtil den 10. april 2014.
2. Forblandinger, der er fremstillet med de i stk. 1 omhandlede tilsætningsstoffer, kan fortsat markedsføres og anvendes indtil den 10. oktober 2014.
3. Foderblandinger og fodermidler, der er fremstillet med de i stk. 1 omhandlede tilsætningsstoffer eller med de i stk. 2 nævnte forblandinger, og som er blevet mærket i overensstemmelse med forordning (EF) nr. 767/2009, kan indtil den 10. april 2015 fortsat markedsføres og anvendes, indtil de eksisterende lagre er opbrugt.
4. For så vidt angår de i bilagets del B opførte fodertilsætningsstoffer finder stk. 1, 2 og 3 anvendelse på de dyrearter eller kategorier af dyrearter, der er nævnt i denne del af bilaget.
Artikel 3
Ikrafttrædelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. marts 2013.

Labels: 3
17
6